

PROJEKTS uz 24.01.2023.

AK – 08.02.2023.

domē – 22.02.2023.

sagatavotājs un ziņotājs Kāpa, līdzziņotājs Dundurs

LĒMUMS

Ādažos, Ādažu novadā

2023.gada 22. februārī Nr.

**Par mantisko ieguldījumu SIA “Ādažu ūdens” pamatkapitālā**

Ādažu novada pašvaldības dome izskatīja SIA “Ādažu ūdens” (turpmāk – Sabiedrība) 2023. gada 9. janvāra iesniegumu (domes reģ. Nr. ĀNP/1-11-1/23/173) ar lūgumu Sabiedrībai deleģēto funkciju izpildes nolūkā ieguldīt Sabiedrības pamatkapitālā pašvaldības nekustamo īpašumu “Muižas attīrīšanas ietaises”, Ādaži, Ādažu novads, ar kadastra Nr. 8044 004 0334, kas sastāv no zemes gabala 0,4091 ha platībā (turpmāk - Zemesgabals). Savā iesniegumā Sabiedrība norāda, ka pašreiz Ādažu centrā ir viena ūdensgūtne Krastupes iela 6, Ādaži, kuras artēziskā dziļurbuma jauda un ūdens padeves plūsma ir nepietiekama, lai diennakts laikā nodrošinātu pilnvērtīgu pakalpojumu. Bez tam tālāko klientu (4 – 6 km no ūdensgūtnes) ūdens sistēmās ir lielas ūdens spiediena svārstības. Attīstoties jauniem ūdens tīkliem, pieaug klientu skaits un arī ūdens patēriņš (pēdējos 3 gados par 18 %). Arī pašreizējais un perspektīvais ūdens patēriņš ir ar pieaugošu tendenci, līdz ar to Ādažos nepieciešama jaunas ūdensgūtnes (artēziskais dziļurbums ar ūdens attīrīšanas staciju un ūdens rezervuāriem) izbūve.

Atbilstoši izstrādātajam tīklu hidrauliskajam modelim, Sabiedrība ir aprēķinājusi, ka no tehniskā un teritoriālā viedokļa piemērota vieta jaunas ūdensgūtnes izbūvei ir Muižas ielas rūpniecības rajons, kas no esošās ūdensgūtnes ir 4,5 km attālumā (tīklu garums).

Izvērtējot ar lietu saistītos apstākļus, dome konstatēja, ka:

1. Zemesgabals pieder pašvaldībai saskaņā ar ierakstu Rīgas rajona tiesas Ādažu pagasta zemesgrāmatas nodalījumā Nr. 100000521962. Zemesgabals apgrūtināts ar lietu tiesībām – atzīme applūstošā (10 % applūduma varbūtība) teritorija un ūdensnotekas, kā arī hidrotehniskās būves un ierīces uz tās ekspluatācijas aizsargjoslas teritorija meža zemēm 0,0527 ha.
2. Saskaņā ar Ādažu novada teritorijas plānojumu Zemesgabals atrodas Lauksaimniecības teritorijā (L), kur saskaņā ar TIAN 892. punktu ir atļauta Inženiertehniskā infrastruktūra (14001 - Virszemes, pazemes un zemūdens inženiertīkli, hidrobūves (piemēram, moli, dambji, viļņlauži), siltumenerģijas, elektroenerģijas, gāzes, elektronisko sakaru, ūdens, naftas produktu un citu resursu pārvadei, uzglabāšanai, sadalei un pievadei nepieciešamās būves, ietverot aprīkojumu, iekārtas, ierīces (piemēram, cauruļvadus, kabeļus, urbumus u. tml.). Saskaņā ar Ministru kabineta 2013. gada 30. aprīļa noteikumu Nr. 240 "Vispārīgie teritorijas plānošanas, izmantošanas un apbūves noteikumi" 5. punktu, visās teritorijās atļauta šāda izmantošana: 5.4. inženiertīklu un objektu izbūve (pašvaldības teritorijas plānojumā nav noteikts citādi). Uz Zemesgabala atrodas avārijas stāvoklī esošas pussagruvušas notekūdeņu attīrīšanas ietaises (dzelzsbetona grodu akas bez vākiem, sabojāta armatūra, sarūsējuši aizbīdņi, sarūsējušas caurules utt.), Zemesgabals no teritorijas plānojuma viedokļa nav nepieciešams citu pašvaldības autonomo funkciju veikšanai un var tikt izmantots lēmumā paredzētajam mērķim – organizēt iedzīvotājiem ūdenssaimniecības pakalpojumus.
3. Zemesgabala kadastrālā vērtība ir EUR 315,-.
4. Sabiedrība ir pašvaldības kapitālsabiedrība, kurā visas kapitāla daļas pieder domei un kura organizē iedzīvotājiem komunālos pakalpojumus (ūdensapgādi un kanalizāciju).
5. Ūdenssaimniecības pakalpojuma likuma 6. panta pirmā daļa nosaka, ka pašvaldība organizē ūdenssaimniecības pakalpojumu sniegšanu savā administratīvajā teritorijā. Dome nosaka pašvaldības iestādi, kas pašvaldības administratīvajā teritorijā sniedz sabiedriskos ūdenssaimniecības pakalpojumus un citus noteikta veida ūdenssaimniecības pakalpojumus, vai pilnvaro komersantu sniegt sabiedriskos ūdenssaimniecības pakalpojumus, noslēdzot ar to līgumu par šādu pakalpojumu sniegšanu.
6. Starp sabiedrību un pašvaldību 2017. gada 11. oktobrī noslēgts līgums par sabiedrisko pakalpojumu sniegšanu, kas piešķīra Sabiedrībai īpašas tiesības sniegt ūdensapgādes un centralizētās kanalizācijas pakalpojumus Ādažu pilsētas un pagasta administratīvajā teritorijā, izņemot Baltezera ciema daļu, kur pakalpojumus sniedz SIA “Garkalnes ūdens” un SIA “Rīgas ūdens”. Līguma termiņš ir 2027. gada 10. oktobris.
7. Zemesgabala ieguldīšana Sabiedrības pamatkapitālā ir nepieciešama pašvaldības deleģēto funkciju Sabiedrībai pilnvērtīgai nodrošināšanai, jo esošais esošā artēziskā dziļurbuma jauda un ūdens padeves plūsma ir nepietiekama, lai kvalitatīvi nodrošinātu ūdenssaimniecības pakalpojumus, kā arī attīstoties jauniem tīkliem un pieaugot klientu skaitam ūdens padeves jauda ir nepietiekama. Šis ieguldījums ļautu efektīvāk pārvaldīt un veicināt ūdenssaimniecībai nepieciešamās infrastruktūras attīstību.
8. Publiskas personas mantas atsavināšanas likuma 3. panta pirmās daļas 4. punkts nosaka, ka pašvaldības mantu var atsavināt, ieguldot kapitālsabiedrības pamatkapitālā. Saskaņā ar minētā likuma 5. panta pirmo daļu dome pieņem lēmumu par mantas ieguldīšanu tās kapitālsabiedrības pamatkapitālā.

Ņemot vērā, ka Zemesgabals nepieciešams tikai pašvaldības autonomās funkcijas – ūdenssaimniecības pakalpojumu organizēšanai iedzīvotājiem un tā ieguldīšana Sabiedrības pamatkapitālā nodrošinātu Zemesgabala racionālu apsaimniekošanu, kā arī nepārtrauktus, drošus un ekonomiski pamatotus pakalpojumus, un pamatojoties uz Publiskas personas mantas atsavināšanas likuma 3. panta pirmās daļas 4. punktu un 5. panta pirmo daļu, 40. pantu, Pašvaldības likuma 4. panta pirmās daļas 1. punktu, 10. panta pirmās daļas 16. punktu, 73. panta pirmo daļu, Publiskas personas kapitāla daļu un kapitālsabiedrību pārvaldības likuma 63. panta pirmo daļu, 151. panta ceturto daļu, Komerclikuma 153. panta pirmo daļu un 154. pantu, kā arī Attīstības komitejas 08.02.2023. atzinumu, Ādažu novada pašvaldības dome

**NOLEMJ:**

1. Atsavināt pašvaldībai piederošo nekustamo īpašumu “Muižas attīrīšanas ietaises”, Ādaži, Ādažu nov., kadastra numurs 8044 004 0334, kas sastāv no zemes gabala 0,4091 ha platībā, ieguldot to Sabiedrības pamatkapitālā kā mantisko ieguldījumu, palielinot Sabiedrības pamatkapitālu atbilstoši sertificēta nekustamā īpašuma vērtētāja atzinumā norādītajai vērtībai.
2. Nekustamā īpašuma nodaļai organizēt 1. punktā noteiktā Zemesgabala novērtēšanu, pieaicinot sertificētu vērtētāju, un segt izdevumus par pakalpojumu no nodaļas budžeta līdzekļiem.
3. Noteikt, ka 1. punktā norādītais Zemesgabals pēc tā ieguldīšanas pašvaldības SIA “Ādažu ūdens” pamatkapitālā izmantojams nodrošinot Pašvaldības likuma 4. panta pirmās daļas funkcijas izpildi.
4. Lēmuma izpildes kontroli veikt pašvaldības izpilddirektoram.

Pašvaldības domes priekšsēdētāja K. Miķelsone

Noraksti: NĪN, JIN, ĀU, GRN

**-**